IISUS HRISTOS SI ÎMPLINIREA OMULUI 

Aş dori să încep comunicarea pe care am pregătit-o pentru acest 
colocviu teologic cu o mărturisire făcută de un om, ajuns la vârsta 
senectutii, şi consemnată de un teolog elveţian într-o carte intitulată 
sugestiv: Portretul unei planete. „Eu am 87 de ani. În tinereţe voiam 
să schimb lumea pentru că trăiam nedreptatea sa; trăiam mizeria săra- 
cilor şi lăcomia bogatilor, remarcam că erau unii exploataţi şi alții 
exploatatori. De aceea, am intrat în sindicat. Am luptat pentru clasa 
muncitoare. M-am angajat pentru salarii mai bune, pentru o zi de 
muncă mai scurtă, pentru concedii plătite, pentru o pensionare echita- 
bilă. Eu am lipit afişe, am ţinut discursuri, am organizat manifestări şi 
greve. Am fost arestat şi închis, apoi am fost ales în parlament şi am 
ajuns la guvern. Lumea s-a schimbat. Muncitorii primeau salarii mai 
bune, ziua de muncă era mai scurtă, concediile plătite, pensia mai 
echitabilă. Impozitele creşteau pentru cei bogaţi, sărăcia a dispărut, dar 
omul nu a devenit mai fericit. Noua lume nu a devenit mai bună, ci 
chiar mai puţin dreaptă. Când o nedreptate dispărea, o alta se instala în 
loc. Omul a devenit mai liber, dar libertatea lui nu-l elibera. El poseda 
mai mult decât posedase vreodată, dar, mai ales, el se poseda acum pe 
sine însuşi. El se găsea în faţa lui însuşi şi nu ştia ce să facă cu el. Si 
când am observat eu aceasta, am demisionat, căci nu mai ştiam ce să 

fac cu mine însumi””. 

Textul acesta este destul de semnificativ pentru că exprimă, într-o 
manieră indirectă, modul în care omul contemporan îşi gândeşte dru- 
mul său spre împlinire. Este un drum plin de aspirații nobile, însă lipsit 
de reperele unei identități clare. La finalul său, omul constată cu sur- 
prindere că a călătorit prin vreme fără a şti cine este, de unde vine şi 
încotro merge. 


Această criză de identitate se manifestă de obicei în epocile cre- 
pusculare ale istoriei, aşa cum este şi epoca noastră, marcată profund 
de eşecul ideologiilor filosofice, ştiinţifice, politice sau religioase. 
Criza de identitate este amplificată şi de faptul că în ştiinţele umaniste 
omul este definit mai întâi ca homo faber (constructor şi inventator al 
instrumentelor tehnologice), apoi ca homo aeconomicus (producător şi 
consumator al bunurilor materiale) şi, în sfârşit, ca homo loquens sau 
symbolicus (o ființă a cuvântului şi comunicării). 


Toate aceste definiţii îl aşează pe om într-o prelungire a dezvol- 
tării sale naturale şi biologice. Ele îl ajută să treacă, desigur, de la 
determinismul naturii la un orizont simbolic şi cultural. Ca teologi, 
însă, ne punem următoarea întrebare: în ce măsură o cultură autonomă 
şi profană îl ajută pe om să-şi înţeleagă vocaţia sa ultimă în această 
lume? Cu alte cuvinte, în ce măsură cultura singură poate să ofere un 
sens ultim al existenţei şi să deschidă omului zorii vesniciei. Evident 
că există şi o eternitate culturală, în măsura în care fiecare generaţie 
transmite generației următoare valorile sale culturale, însă sensul 
existenţei de sine al fiecărui om, dacă n-ar fi purtat de el în eternitate 
ar deveni, de fapt, non-sens. Gândul că după moarte l-ar lăsa posteri- 
tăţii ar fi, desigur, o minimă consolare, dar, ştiinţific vorbind, lumea va 
avea un sfârşit si atunci moartea lumii loveşte de non-sens toate 
împlinirile omului. Există anumite experienţe limită în viaţa fiecărui 
om, când trebuie să se decidă în mod liber pentru un sens etern al 
trecerii sale prin timp, sau să accepte non-sensul şi moartea. 

I. lisus Hristos, Logosul lui Dumnezeu întrupat şi Sensul suprem 
al împlinirii omului. 


Din perspectiva teologiei creştine, sensul împlinirii omului nu poate 
fi descoperit doar cu puterile naturale ale acestuia, aşa cum susțin 
doctrinele materialiste, idealiste sau pozitiviste. Sensul ultim al omului 
se află în Dumnezeu-Omul ca Arhetip al său. Acest lucru l-a afirmat 
categoric Sfântul Grigorie de la Nyssa: „Noi am primit mintea (vove) 
pentru a-l cunoaşte pe Hristos, dorinţa pentru a alerga spre EI (...) El 
era Arhetipul pentru cei ce i-a creat. Căci nu Adam cel vechi este 
modelul pentru cel nou, ci noul Adam a fost modelul celui vechi”. 

Deci, lisus Hristos este noul Adam, care a restaurat libertatea şi 
demnitatea vechiului Adam, alterate prin îndepărtarea omului de Logosul 
sau Cuvântul lui Dumnezeu. lisus Hristos este Fiul Omului „care s-a 
coborât din Cer” pentru ca lumea „viaţă să aibă şi s-o aibă din belşug” 
(loan 10,10). De aceea, Sfântul Vasile cel Mare considera că ziua 
naşterii Mântuitorului reprezintă, de fapt, „ziua de naştere a umani- 
tăţii”, întrucât Logosul cel veşnic al lui Dumnezeu îşi face locaş în 
fiinţa umanităţii, sfintind-o şi împlinind-o din interiorul ei. El devine 
astfel centrul şi sensul întregii umanitäti, originea şi ţinta ei finală. 
Acest lucru l-a subliniat foarte sugestiv Sfântul Maxim Mărturisitorul 
în lucrarea sa Răspunsuri către Talasie. lisus Hristos, Logosul întru- 
pat, scrie Sfântul Maxim „a dezvăluit, dacă e îngăduit să spunem aşa, 
însuşi adâncul cel nemărginit al bunätätii părinteşti, şi a arătat în sine 
sfârşitul pentru care creaturile au primit începutul existenței. Fiindcă 
pentru Hristos, sau pentru taina lui Hristos, au primit toate veacurile 
începutul existenţei, şi sfârşitul lor este tot Hristos”. 


Plecând de la această reflecţie a Sfântului Maxim Mărturisitorul, 
putem spune că pentru un creștin nu există o reală împlinire a omului în 
afara unei relații cu Hristos. Această relație de comuniune cu Hristos, la 


Cf. Panayotis Nollas, Omul animal îndumnezeit, Editura Deisis, Sibiu 1994, p.17. 

rândul ei, nu este posibilă decât în Biserică, trupul tainic al lui Hristos şi 
templu al Duhului Sfânt. 


II. Biserica lui Hristos: mediul sacramental al implinirii omului 


Biserica lui Hristos este, aşadar, mediul sacramental în care se 
realizează creşterea spirituală şi împlinirea existențială a omului. 
Părinţii Bisericii consideră că între Hristos şi Biserică nu există nici un 
interval spatial sau temporal deoarece „Cerul unde s-a înălțat Iisus 
coincide cu centrul intim al Bisericii (...) Locul unde se află El şi 
inima Bisericii coincid. Biserica, în acest sens, se întinde de pe pământ 
în înaltul cerului. Omenitatea lui Iisus înălţată este în acelaşi timp în 
intimitatea centrală a celor ce cred, în supremă apropiere de fiecare” 


Aşadar, Biserica se identifică într-un anume sens cu Hristos însuşi, 
ea fiind Hristosul întreg „totus Christus”, cum se exprimă Fericitul 
Augustin”. Evident că această afirmaţie nu se referă la Biserică în 
înţelesul său de locaş de închinare, ci la comunitatea credincioșilor. 


În înţelesul său de comunitate a credincioşilor, Biserica nu este 
„o simplă adunare sociologică, o colectivitate cu un crez religios”, ci 
o adunare convocată de Hristos în Casa sa, pentru a participa la Cina 
cea de taină, prin care Hristos însuşi se oferă credincioşilor ca „mâncare” 
si „băutură”. Comunitatea eclezialä este, astfel, o comunitate în care 
fiecare persoană devine „hristoforă” şi „pneumatoforă”, adică devine 
purtătoare de Hristos prin lucrarea harică a Duhului Sfânt. Cu alte 
cuvinte, prin tainele de inițiere - Botez - Mirungere şi Euharistie - 
ipostasul biologic al omului se transformă în ipostas eclesial. 


In tradiția sacramentală a Bisericii Ortodoxe, Taina Mirungerii 
este încadrată în Taina Botezului, subliniindu-se prin aceasta legătura 


Dumitru Stăniloae, Isus Hristos sau Restaurarea omului, Editura Omniscop, Craiova 
1993, p. 382 şi 393. 

şi unitatea profundă dintre lucrarea lui Hristos şi a Duhului Sfânt în 
Biserică, sau, cu alte cuvinte, legătura intimă dintre hristologie şi pneu- 
matologie. Aceste prime două taine se săvârşesc în pridvorul bisericii, 
care simbolizează lumea aceasta, timpul şi spaţiul creat întru care sun- 
tem circumscrişi ca ființe biologice şi spirituale. De aceea in pridvorul 
bisericii, conform erminiei bizantine, se pictează calendarul, pentru a 
puncta timpul liturgic începând cu luna septembrie (Naşterea Maicii 
Domnului) şi sfârşindu-se cu august (tăierea capului Sfântului loan 
Botezătorul). 


Săvârşirea botezului şi a mirungerii în pridvor semnifică atât naş- 
terea, cât şi renaşterea noastră, într-un timp punctat deja de icoanele 
tuturor sfinţilor şi orientat eshatologic spre Impärätia lui Dumnezeu. 


După săvârşirea celor două taine, noul botezat este condus de naşi 
(părinţii săi spirituali) spre altar, trecând prin pronaosul şi naosul bisericii. 


Pronaosul semnifică timpul istoric al bisericii, dar şi timpul împli- 
nirii crestinului, de aceea se pictează în el scene din istoria Bisericii. 


Naosul simbolizează sfințirea timpului istoric prin deschiderea 
lui spre conul eshatologic. De aceea, întotdeauna pe bolta din naosul 
bisericii se pictează Mântuitorul Hristos binecuvântând lumea. 


Părintele Dumitru Stăniloae afirmă că această imagine nu expri- 
mă „un transcendent (anonim) care coboară (după expresia lui Lucian 
Blaga), ci pe Dumnezeul cel personal care îmbrățișează cu iubire 
comunitatea pentru a o atrage la viața sa, îndumnezeind-o””. 


Naosul este separat de altar prin iconostas, a cărui prefigurare în 
Vechiul Testament era perdeaua care separa Sfânta de Sfânta Sfintelor. 


În altar se intră prin două usi laterale pe care sunt pictaţi cei doi 
Arhangheli Mihael şi Gabriel, primul cu sabie de foc, sugerând Para- 
disul pierdut prin păcat şi al doilea cu crini în mână, simbolizând 
Paradisul regăsit în Hristos. 


? Pr. prof. dr, Dumitru Stăniloae, Spiritualitate şi comuniune în liturghia ortodoxă, 


Editura Mitropoliei Olteniei, Craiova 1988, p. 37. 

Intrarea centrală în altar, prin uşile împărăteşti, pe care este pictată 
icoana Bunei Vestiri, sugerează că prin Maica Domnului s-au deschis 
din nou Porţile Noului Paradis, în care ne aşteaptă Hristos. 


Copilul nou botezat este împărtăşit cu Trupul şi Sângele lui Hristos 
înaintea uşilor împărăteşti, pregustând încă de acum, din timpul isto- 
ric, bucuria eonului eshatologic, iar drumul parcurs din pridvor, unde se 
săvârşeşte Taina Botezului şi a Mirungerii, spre altar, simbolizează ascen- 
siunea sa din timpul şi spaţiul istoric spre Împărăţia lui Dumnezeu. 
Această ascensiune este sugerată şi de faptul că în bisericile noastre se 
urcă, de obicei, în trepte, din pridvor spre altarul pe care se află, în 
chivot, permanent Hristosul euharistic. 


Drumul acesta din pridvor spre altar pe care îl parcurge, însoțit 
de naşul său, un copil, în momentul naşterii sale baptismale, reprezintă 
în mod simbolic drumul său spre împlinire. Pe măsură ce se maturi- 
zează, biologic şi spiritual, copilul trebuie să conştientizeze faptul că 
aflându-se în biserica în care a fost botezat, el se află în interiorul 
crucii lui Hristos care-l însoţeşte tainic în drumul său spre împlinire. 
Mai mult, el trebuie să conştientizeze şi faptul că din momentul 
botezului, Hristos se află în adâncul inimii sale, aşa cum se află tainic 
pe altarul bisericii şi în inimile celorlalţi credincioşi. Inima sa devine, 
astfel, o „inimă-biserică”, iar preotul acestei biserici este mintea, care 
trebuie să depună pe altarul inimii toate gândurile sale curate, ca jertfă 
adusă lui Hristos. Pentru a ajunge la această stare de conştiinţă, 
creştinul trebuie să respecte anumite condiţii, fără de care împlinirea 
sa ca fiinţă spirituală este pusă sub semnul întrebării. 


III. Condiţiile împlinirii omului în Hristos şi Biserica lui 
III. 1. Ascultarea duhovnicească faţă de Biserică. 


Prima condiţie ce trebuie respectată este ascultarea duhovnicească 
faţă de Biserică. De fapt, omul este, înainte de toate, o fiinţă care ascultă. 
În copilărie, capacitatea de a asculta se dezvoltă pe calea relaţiei 
afective cu părinţii. Cuvântul lor pătrunde pe nesimţite în sufletul 

copilului, devine una cu el şi, mai târziu, va rodi din lăuntrul lui. Acest 
lucru este o dovadă clară că omul este creat după chipul lui Dumne- 
zeu-Cuvântul şi deci numai în cuvânt îi este dată putinţa deschiderii 
sale spre lumina Cuvântului lui Dumnezeu. De aceea, cuvântul sau cu- 
vintele părinţilor trebuie să fie şi o icoană a Cuvântului lui Dumnezeu. 


Ceea ce omul adult, de mai târziu, va trebui să înveţe despre 
autoritatea şi dreptatea lui Dumnezeu, despre iubirea Sa pentru lume, 
trebuie să vadă la părinţii săi, la modul în care ei trăiesc propria lor re- 
latie cu Dumnezeu. Tatăl este icoana autorităţii şi dreptăţii lui Dumnezeu, 
iar mama este icoana iubirii Sale. Evident că în actul de naştere şi 
creştere a omului în orizontul cuvântului, prioritate are iubirea, sau 
starea afectivă a mamei. De aceea, limba în care se naşte cineva se 
numeşte limbă maternă, iar credinţa primită prin ascultarea cuvântului 
matern se numeşte credință maternă. 


Pentru a putea transmite credința copiilor şi a-i deprinde cu as- 
cultarea este necesar ca părinţii înşişi să asculte, adică să se aşeze sub 
ascultarea lui Hristos şi a Bisericii sale. Nu întâmplător Biserica este 
numită de Sfântul loan Gură de Aur şi de alți Sfinți Părinţi „mama 
spirituală a creştinilor”. 


Copiii trebuie să fie aşezaţi sub ascultarea Bisericii, aşa cum sunt 
aşezaţi sub ascultarea părinților, pentru ca la vârsta adultă să poată 
înţelege corect importanţa pe care o are în viaţa lor maternitatea sacra- 
mentală a Bisericii şi paternitatea spirituală a lui Hristos, manifestate 
în mod văzut prin ierarhia sacramentală. 


Între ascultarea firească faţă de părinţi şi ascultarea duhovnicească 
faţă de Biserică trebuie să fie o continuitate. Iubirea şi dreptatea pe care 
un copil le simte în familie, trebuie să le simtă şi în Biserică. Copiii 
frustrati de iubirea părinţilor vor încerca, mai târziu, să se regăsească 
în Biserică, într-o formă de pietism exagerat, care, departe de a favoriza 
împlinirea lor spirituală, îi va fixa în elementele unei spiritualitäti cu 
elemente infantile. De aceea, autoritatea părinţilor nu trebuie să se 
manifeste în mod agresiv, ci însoțită de iubire şi dreptate. 

Această atitudine pedagogică îl va conduce pe copil spre o anu- 
mită rigoare spirituală şi spre o anumită disponibilitate de a se aşeza, 
mai târziu, sub ascultarea duhovnicească a unui îndrumător spiritual. 
El va fi pregătit să respecte şi să accepte autoritatea unui asemenea îndru- 
mător, atunci când acesta, la rândul său, va prelua, pe planul spiritual, 
autoritatea tatălui şi iubirea mamei şi va reflecta, în spaţiul eclezial, 
paternitatea dreaptă şi iubitoare a lui Dumnezeu faţă de toţi oamenii. 


Evident că şi în cazul ascultärii duhovniceşti a crestinului, sau, 
cu alte cuvinte, în contextul maternității şi paternităţii spirituale, un rol 
prioritar îl are iubirea. În afara unei relaţii afective cu îndrumătorul 
spiritual, autoritatea şi dreptatea acestuia cu greu se pot impune. De 
aceea în tradiţia patristică, îndrumătorul spiritual, fie că era monah, fie 
preot de parohie, era numit, întotdeauna, părinte. Autoritatea sa nu se 
impunea prin constrângere exterioară, ci era recunoscută de „fiii” săi 
duhovniceşti printr-o intuiţie a credinţei lucrătoare prin iubire.!€ 


Îndrumătorul spiritual sau duhovnicul era un om „nvevuaTixoc”, 
adică purtător al harului Duhului Sfânt; el nu era un „legislator” sau 
„judecător”, ci, în mod deosebit, era un model existenţial. Un tânăr s-a 
prezentat la un părinte, în pustie, pentru a-i pune întrebări despre viaţa 
spirituală, dar acesta păstra tăcere. Intr-un târziu i-a răspuns: „Îţi sunt 
eu superior pentru a-ţi porunci? Nu-ţi voi spune nimic. Dacă tu vrei, fă 
ceea ce vezi că fac eu”! 


Deci, ascultarea duhovnicească faţă de părintele spiritual, ca 
expresie reală a ascultării faţă de Biserică, nu este formală, ci existen- 
tialä. De aceea ea presupune şi o disciplină ascetică, aceasta fiind a 
doua condiţie esenţială a împlinirii omului în Hristos şi Biserica Lui. 


10 J, Meyendorf, Saint Gregoire Palamas et la Mystigue orthodoxe, Paris 1959, p,17. 


"1 Paul Evdokimov, La nouveauté de l'Esprit, études de spiritualité, Abbaye de 


Bellafontaine, Paris 1977, p,149. 

III.2. Disciplina ascetică: un eveniment eclesial 


Disciplina ascetică, în viaţa creştină, nu este o practică spirituală 
individualistă, bazată pe acte voluntariste şi anumite tehnici de spiri- 
tualizare, ci este un act liturgic, o împreună lucrare a creştinului cu 
harul Duhului Sfânt. Ea angajează fiinţa integrală a creștinului -suflet şi 
trup împreună în unitatea lor perihoretică. 


III.2.1. Disciplina ascetică a trupului 


Privit din perspectivă fizică sau biologică, omul este o ființă de- 
pendentă permanent de hrana pe care i-o oferă lumea sensibilă. Pentru 
a supravieţui, el se hrăneşte cu elementele cosmosului asimilându-le şi 

transformându-le într-o „faţă” umană. 


Dependenţa omului de lumea în care trăieşte nu se manifestă însă 
doar prin nevoia de hrană, ci şi prin nevoia de protecţie, de căldură, de 
bunăstare, etc. 


Sfântul Maxim Mărturisitorul numeşte aceste necesităţi ale firii 
biologice afecte ireproşabile, pentru că se manifestă independent de 
voinţa conştientă a omului. De aceea, ele nu sunt condamnabile din punct 
de vedere moral şi nu pot fi suprimate cât omul trăieşte în această 
lume. Deşi nu sunt condamnabile, spune acelaşi Sfânt Părinte, ele nu 
sunt indiferente din punct de vedere spiritual. Ele pot deveni rele, 
printr-o satisfacere exagerată, sau pot deveni bune, prin menţinerea lor 
în limitele fireşti şi prin transfigurarea lor printr-o experienţă ascetică. 


Dacă analizăm afectele ireproşabile din perspectiva etapelor de 
maturizare spirituală şi fizică a omului, constatăm că ele reprezintă me- 
diul în care se naşte „dorul” după o altă realitate decât cea biologică. 


De la nevoia de hrană, spre exemplu, copilul trece la dorinţa de a 
avea, în preajma sa, pe mama ca prezenţă spirituală. Evident că, initial, 
aceste două realități nu se disting una pe alta, însă cu timpul copilul 
ajunge să facă distincție între mamă, ca alteritate personală şi a cărei 
prezenţă îi produce bucurie, şi hrana pe care aceasta i-o oferă în dar, 
prin laptele matern, pentru a-i potoli foamea. 

Cercetările în domeniul psihologiei copilului au ajuns la conclu- 
zia că un factor important, care determină trecerea de la nevoia biolo- 
gică la dorinţa spirituală, este experiența „frustrării”. Dacă mama nu 
satisface imediat nevoia de hrană a copilului, acesta ajunge să per- 
ceapă, în mod existenţial, că mama sa nu este doar un obiect anexat 
dorinţei sale, un obiect bun de „mâncat” sau consumat, ci ea este o 
prezenţă situată în afara subiectivitätii sale. Percepând alteritatea 
personală a mamei, copilul ajunge să se perceapă şi pe sine ca subiect 
personal şi astfel se deschide posibilitatea unei relaţii intersubiective'?. 


“Frustrarea” reprezintă, aşadar, un mijloc prin care plăcerea fizică, 
pe care o simte copilul în relaţie cu sânul matern, se converteşte în bu- 
curia comuniunii cu mama, ca prezenţă spirituală şi alteritate personală. 


În timpul copilăriei, „frustrarea”, care se manifestă mai ales în 
perioada „înţărcatului”, este impusă. Cercetările în domeniu afirmă că 
pentru a avea un impact pozitiv asupra creşterii biologice şi spirituale 
a copilului, ea trebuie să apară pe fondul unei profunde relaţii afective 
cu mama. Aşa cum am mai subliniat, iubirea mamei faţă de copil este 
prioritară în maturizarea acestuia şi ea constituie fundamentul pe care 
se vor construi, ulterior, toate relaţiile sale cu lumea. In afara iubirii 
materne, pe care copilul o simte în mod inconştient, experienţa 
„frustrării” poate conduce la apariţia unor boli fizice şi psihice. 


Dintr-o perspectivă teologică, experienţa „frustrării”, în copilărie, 
nu este altceva decât o cale de disciplinare a afectelor ireproşabile şi o 
pregătire absolut necesară pentru răstignirea iubirii egoiste față de sine 
şi orientarea ei spre „Altul”, care poate fi Semenul sau Dumnezeu. 


Fără această pregătire, la vârsta adultă, când dorinţele omului se 
multiplică pentru că se multiplică şi relațiile sale cu lumea, el va 
accepta cu greu experienţa unei discipline spirituale. Atras permanent 
de plăcerea care se naşte din relaţiile sale cu lumea, el va rămâne la 
suprafaţa lucrurilor, iar afectele ireproşabile se vor transforma în afecte 


12 Vezi Therese Gorein Decarie, Intelligence et Affectivité chez le, jeune enfant, 
Delachaux et Niestle, Neuchatel et Paris 1962. 

reproşabile sau în patimi, care vor produce, după expresia Sfântului 
: > Pos . a 1 sea a A 

Maxim Mărturisitorul, „sfâşierea firii” sale 2: adică vor distruge armo- 

nia omului cu sine însuşi, cu Semenii săi şi cu întreaga creație. 


Cauza principală a transformării afectelor ireproşabile în patimi 
este, după acelaşi Sfânt Părinte, ignoranta spirituală. „Cu cât trăieşte 
omul mai mult prin simtire, scrie Sfântul Maxim, îngrijindu-se numai 
de cunoaşterea celor văzute, cu atât îşi strânge în jurul său nestiinta de 
Dumnezeu; cu cât se afundă mai mult în gustarea prin simţuri a 
materiilor cunoscute, cu atât născoceşte mai multe moduri de plăcere 
ca roadă şi ţintă a iubirii de sine (...). Astfel dacă ne îngrijim de noi 
înşine, prin plăcere, naştem toate patimile”. 

Omul cuprins de patimi nu mai are acces la memoria sa ontolo- 
gică, la adâncul „inimii” sale in care se află Hristos. El pierde „funcția 
realului”, după expresia lui Pierre Janet, şi se îmbolnăvește spiritual. 


După ce am studiat necesitatea unei discipline ascetice la nivelul 
trupului, putem spune că la acest nivel disciplina ascetică se manifestă 
în primul rând prin post. Un teolog contemporan a scris o carte în care 
a analizat importanța pe care acesta o are în experiența împlinirii 
spirituale a omului. EI precizează faptul că postul este o practică 
ascetică universală, însă, în tradiția creştină, el a dobândit adevărata sa 
semnificație: a posti înseamnă a recunoaşte că nu caloriile sunt princi- 
piul vieții, ci harul lui Dumnezeu. 


Prin renunțarea pe care o implică față de elementele nutritive, 
legate de înseşi izvoarele vieții, practicarea postului reprezintă o per- 
manentă aducere aminte de faptul că viața noastră şi creația întreagă 
sunt daruri ale lui Dumnezeu. Când omul nu le mai recunoaşte ca da- 
ruri ale lui Dumnezeu, atunci creația devine „hrana” de care depinde 


Cf. la Constantin Pavel, Patimile omeneşti, piedică în calea mântuirii, în „Studii 
teologice” V (1953) nr. 7-8. 


14 Sfântul Maxim Mărturisitorul Questions ad Thalasie, 2,1; P.G.; 90, 269. 
Cf. Paul Evdokimov, Les âges de la vie spirituelle des Péres du desért, Paris 1964, p. 55. 


Al. Schmemann, Postul Mare. Asceză şi liturghie în Biserica Ortodoxă, trad. lector 
pr. Gheorghe Popa, laşi 1997. 

întreaga sa viaţă şi această atitudine îl conduce, de fapt, la moarte. 
Aceasta a fost atitudinea lui Adam în Paradis, iar Sfântul Vasile cel 
Mare spune că „moartea” lui Adam este o consecinţă a faptului că el 
nu a postit”. 


Ideea aceasta a fost transpusă de Biserică în imnele liturgice ale 
Postului Mare, când fiecare creştin este invitat să-şi asume disciplina 
ascetică a postului, în vederea pregătirii pentru Înviere. Astfel, 
experienţa postului devine act liturgic şi eclezial, participare la jertfa şi 
învierea lui Hristos, prin care am fost eliberaţi de dependenţa noastră 
față de hrană şi am redescoperit faptul că omul nu poate trăi „numai cu 
pâine”, ci şi cu Cuvântul lui Dumnezeu. 


Iluzia că omul poate trăi „numai cu pâine” este o ispită diabolică. 
Diavolul s-a apropiat de Om (Adam) în Paradis şi de Hristos (Fiul 
Omului) în pustiu propunându-le acelaşi lucru: „Mâncaţi că foamea 
voastră este o dovadă că depindeti în întregime de hrană”. Adam a 
crezut şi a mâncat. Hristos a îndepărtat această ispită, afirmând că 
omul nu trăieşte numai cu pâine ci şi cu Cuvântul lui Dumnezeu. 


Mântuitorul lisus Hristos a restabilit, astfel, legătura dintre 
„hrană, viaţă şi Dumnezeu”?. După învierea şi înălţarea lui, o parte 
din hrana pe care o mâncăm a devenit „hrană a nemuririi”, „pâine care 
s-a coborât din cer” şi, datorită acestui fapt, nevoile primordiale de 
hrană şi băutură au trecut pe un plan secund. 


Renuntarea temporară la aceste nevoi, prin asumarea liturgică a 
disciplinei ascetice a postului, conduce la „limita condiţiei umane, 
care depinde în întregime de hrană şi, acolo, omul flămânzind, desco- 
peră că această dependenţă nu înseamnă întregul adevăr despre om, că 


„Noi am fost scoşi din paradisul terestru pentru că nu am postit. Trebuie deci să 
postim pentru a ne reîntoarce în paradisul ceresc, căci postul repară pierderea pe care 
noi am suferit-o din faptul că Adam nu a postit şi ne împacă cu Dumnezeu”, spune 
Sfântul Vasile cel Mare. 


Alexandru Schmemann, op. cit., p.112. 
9 Ibidem, p.113. 

însăşi foamea este înainte de orice, o stare spirituală şi că, în sfârşit, ea 
x HA ; 20 
înseamnă în realitate, foamea de Dumnezeu” . 


Aşadar, în spaţiul creştin, disciplina ascetică a trupului nu înseamnă 
o negare a acestuia, ci calea disciplinării afectelor ireproşabile şi, în 
primul rând, a nevoii de hrană. Dacă acest afect nu este „limitat” 
printr-un anumit mod de a „mânca” şi „a bea”, el se transformă în 
lăcomie a trupului, patimă din care izvorăsc multe alte patimi şi care 
„vampirizează” creaţia lui Dumnezeu”!. 


Evident că asumarea corectă a disciplinei trupului prin post nu se 
poate face în afara unei relaţii cu părintele duhovnic şi cu comunitatea 
eclezială. În afara acestei relaţii, postul îşi pierde dimensiunea sa litur- 
gică şi sacramentală, iar practicarea lui nu mai are ca scop transfigu- 
rarea trupului, pentru a deveni templu al Duhului Sfânt şi mediu 
transparent al prezenţei harului, ci instrument al afirmării egoiste de 
sine. De aceea, pentru a-şi păstra identitatea creştină, disciplina 
ascetică a trupului este strâns legată de disciplina ascetică a sufletului, 
care se desfăşoară în acelaşi orizont liturgic şi sacramental al Bisericii. 


[1.2.2 Disciplina ascetică a sufletului 


Dacă disciplina ascetică a trupului are ca scop transformarea sa 
în templu al Duhului Sfânt, disciplina ascetică a sufletului are ca scop 
pregătirea sa pentru a fi preot al acestui templu. 


Pentru Sfinții Părinţi, prima metodă prin care se realizează disci- 
plina ascetică a sufletului este rugăciunea continuă, numită şi rugăciu- 
nea minţii. 

Sfântul Marcu Ascetul numeşte rugăciunea, ca lucrare a minţii, 
„liturghie”. De aceea, mintea este numită preotul lăuntric al omului, 
care aduce jertfă lui Hristos, pe altarul „inimii”, orice gând care apare 
în planul conştiinţei, pentru a-şi păstra simplitatea şi puritatea sa. Prin 
aceasta, mintea devine statornică, iar gândurile pot fi ferite de întele- 


% Ibidem, p.114. 


Olivier Clement, Dialogues avec le patriarche Athenagoras, Paris 1969, p. 210. 

suri pătimaşe. Starea liturgică a minţii se răsfrânge, apoi, binefăcător 
asupra Semenilor şi lucrurilor din jur, ajutând, în mod non-directiv, la 
unificarea altor fiinţe umane între ele şi cu Dumnezeu. Sfântul Marcu 
Ascetul este convins că un om neunificat în sine - unificare ce nu se 
poate împlini decât prin comuniunea cu Dumnezeu - nu se poate 


unifica nici cu ceilalti”??. 


Disciplina ascetică a minţii nu unifică, însă, doar intimitatea 
conştiinţei personale sau constiintele personale între ele, ci ea unifică 
şi întreaga creaţie, menţinând-o în puritatea ei originară. 

Aducând gândurile, care se nasc din relația cu lucrurile, lui 
Hristos, creştinul descoperă şi păstrează sensurile reale ale lucrurilor, 
prin oferirea lor lui Hristos, Logosul sau Sensul lor suprem. Prin 
aceasta se păstrează puritatea minţii şi se estompează orice atitudine 
pătimaşă faţă de lucruri. 


Acest aspect l-a subliniat, în mod deosebit, Sfântul Maxim 
Mărturisitorul când a precizat distincția dintre înţelegerea corectă şi 
cea pătimaşă a lucrurilor. 


“Înţeles pătimaş, scrie el, este gândul compus din patimă (dorin- 
tă de posesiune, n.n.) şi înţeles. Să desprindem patima de înţeles şi va 
rămâne gândul simplu. Şi o despärtim prin iubire duhovnicească şi 
înfrânare dacă voim”. 

Acest efort al minţii nu este doar intelectual, ci existenţial şi 
presupune trei etape principale: 

- etapa practică (npaģıs), în care mintea se eliberează de gându- 
rile pătimaşe şi se uneşte cu Hristos prin rugăciune şi respectarea 
poruncilor lui Dumnezeu; 

- etapa teoretică sau contemplativă, când mintea purificată de 
patimi, prin practicarea virtuţilor şi unirea cu Hristos, ajunge să „vadă”, 
adică să cunoască sensul real al lucrurilor sau structura lor /ogică, 
raţională, care are ca temei Logosul Suprem. 


* Cf Pr. prof. dr. Dumitru Stăniloae, Spiritualitate şi comuniune în liturghia ortodoxă, p. 24. 
* Sfântul Maxim Mărturisitorul, Capete despre dragoste, M 35, în Filocalia vol. II, p. 84. 

- etapa mistagogiei teologice, când mintea devine locaş al Sfin- 
tei Treimi, iar creştinul ajunge să rostească cu Sfântul Pavel „de acum 
nu mai trăiesc eu, ci Hristos trăieşte în mine” (Gal 2, 20). 


Trebuie să precizăm că aceste etape, pe care le presupune 
disciplina ascetică a minţii, nu sunt etape succesive. Ele au fost 
prezentate şi analizate succesiv de Sfinţii Părinţi, pentru a sublinia 
participarea tuturor facultăților spirituale la acest efort de convertire a 
minţii spre Hristos. În etapa practică este implicată mai mult voinţa 
(Ovuóc); în etapa teoretică este implicată raţiunea (Aóyoc) purificată de 
reprezentări şi imagini false, iar în etapa teologică este implicată mai 
mult mintea (vovc), care se uneşte deplin cu Hristos prin harul 
Duhului Sfânt. 


Totuşi, noţiunea de minte (vovc), preluată din elenism, a creat 
uneori confuzii şi a condus la tendinţe intelectualiste care considerau 
că experienţa spirituală creştină are doar un aspect intelectual, fiind o 
lucrare exclusivă a minţii (vovo). Aceste tendinţe se pot observa la 
Evagrie Ponticul, care vorbeşte de odihna minţii şi a gândurilor, de 
moartea mistică, de răpirea minţii. Datorită acestor expresii, Evagrie 
Ponticul a fost acuzat de platonism şi neoplatonism, întrucât accentul 
pus pe minte (vovg) insinua un anumit dualism şi un anumit dispreţ 
faţă de trup în relația omului cu Dumnezeu. 


Pentru a evita aceste confuzii, Sfântul Macarie Egipteanul a 
dezvoltat o „teologie a inimii”, dacă se poate spune aşa, în care nu 
mintea (vovG), ci inima (kapôta) reprezintă centrul sau izvorul între- 
gului dinamism al experienţei spirituale. Însă nici teologia „inimii” nu 
este scutită de devieri, dacă se identifică „inima” cu simpla sponta- 
neitate afectivă a omului. În acest caz, experienţa spirituală ar deveni o 
realitate strict sentimentală sau pietistă, pierzând rigoarea spirituală, 
specifică vieţii în Hristos şi în Biserică. De aceea, alți Sfinţi Părinţi, 
intuind pericolul acestor devieri, s-au străduit să facă o sinteză între 
teologia „minţii” şi cea a „inimii”, vorbind nu simplu de „rugăciunea 
minţii” sau a „inimii”, ci de „rugăciunea minţii coborâtă în inimă”, sau 


24 Vezi Thomas Spidlik, op. cit., p.139. 

„rugăciunea minţii, unită cu inima””, în care un loc central îl ocupă 


comuniunea cu Hristos prin invocarea continuă a Numelui său. 


Această invocare este posibilă datorită epiclezei euharistice a 
Bisericii, fiind o continuare a ei în intimitatea conştiinţei creştinului. 
Duhul Sfânt, care transformă elementele euharistice în Trupul şi Sân- 
gele lui Hristos, este şi cel care luminează mintea ce se roagă în inimă, 
pentru a-l recunoaşte pe Hristos ca Fiu al lui Dumnezeu şi Fiu al 
Omului, ca Logos creator al lumii şi ţintă finală a ei. 


Concluzie 


Din cele spuse până aici se desprinde o concluzie clară: relaţia 
intimă cu Hristos, ce se realizează pe calea disciplinei ascetice, îl ajută 
pe omul credincios să se împlinească, să se cunoască pe sine şi să-şi 
recunoască propria sa nimicnicie, dar şi propria-i măreție pentru care 
Hristos a primit crucea. Ca atare, putem să spunem că demersul 
împlinirii omului în Hristos şi Biserica lui se întemeiază pe ascultare 
duhovnicească şi disciplină ascetică, asumate în mod liber şi conştient, 
ca răspuns la iubirea răstignită a lui Hristos. Iubirea față de Hristos 
devine astfel fundament şi, în acelaşi timp, scop al împlinirii omului, 
pentru că prin iubire avem acces la Adevărul care ne dăruieşte viaţa 
veşnică. Părinții Bisericii au insistat în mod deosebit asupra relaţiei 
dintre ascultare, disciplină ascetică şi iubire, primele două fiind 
expresia concretă a iubirii faţă de Hristos, conform cuvintelor Sale: 
„Cel ce are poruncile mele şi le păzeşte, acela este care Mă iubeşte” 
(loan 14, 21); asumarea disciplinei ascetice conduce la cunoaşterea 
lui Hristos, pentru că, spun Sfinţii Părinţi, Hristos este ascuns în 
poruncile sale; în final cunoaşterea lui Hristos conduce la convertirea 
şi înnoirea fiinţei integrale a creştinului, la redescoperirea sa ca fiinţă 
liturgică şi eclezială, chemată să slăvească pe Dumnezeu în timpul şi 
spațiul său existenţial. 


* Vezi John Meyendorff, Sfântul Grigorie Palama si mistica ortodoxă, trad. Angela 
Pagu, Ed. Enciclopedică, Bucureşti 1995, p. 29. 

Resume 


Dans le contexte culturel et spirituel d’aujourd’hui on peut constater une 
crise d’identité et des repères existentiels. 


En portant de cette réalité, l’auteur de cette étude propose une réflexion 
théologique sur les conditions de l’homme dans le Christ et Son Église. Cet 
accomplissement ne peut pas réaliser au dehors de la vie liturgique et 
sacramentelle de l’Église et sans une discipline ascétique qui dérive être 
assumer, dans une manière responsable, par chaque fidèle, comme une 
réponse existentielle à l’amour crucifiée du Christ. 


